༄༅། །བླ་མ་རིན་ཆེན་འབྱུང་ལྡན་གྱི་རྣལ་འབྱོར་ཉམས་སུ་ལེན་ཚུལ་སྲིད་ཞིའི་དཔལ་འབྱོར་རབ་རྒྱས་ཞེས་བྱ་བ་བཞུགས་སོ།། ན་མོ་གུ་རུ་རཏྣ་སཾ་བྷ་ཝ་ཡ། སྡོམ་པ་དང་དམ་ཚིག་གཙང་ཞིང་། དད་གུས་མོས་པའི་གདུང་ཤུགས་དྲག་པོ་དང་ལྡན་པའི་རྣལ་འབྱོར་པས། བླ་མ་རིན་ཆེན་འབྱུང་ལྡན་གྱི་རྣལ་འབྱོར་བསྒོམ་པར་འདོད་པས། བླ་མའི་སྐུ་འབག་གམ། དབུ་སྐྲ་ན་བཟའ་ཕྱག་སེན་སོགས་དམིགས་རྟེན་གྱི་དྲུང་དུ་དངོས་འབྱོར་ཡིད་སྤྲུལ་གྱི་མཆོད་པ་ནམ་མཁའ་གང་བར་བཤམས། བདེ་བའི་སྟན་ལ་བསམ་གཏན་གྱི་སྤྱོད་ལམ་དང་ལྡན་པས་འཁོད་ལ། བདག་སོགས་འགྲོ་ཀུན་བྱང་ཆུབ་སྙིང་པོའི་བར། །བླ་མ་དཀོན་མཆོག་གསུམ་ལ་སྐྱབས་སུ་མཆི། །མཁའ་མཉམ་ཡིད་ཅན་སྲིད་ལས་བསྒྲལ་བའི་ཕྱིར། །ཟབ་མོའི་རྣལ་འབྱོར་ཉམས་སུ་བླང་བར་བགྱི། །ལན་གསུམ་གྱིས་སྐྱབས་འགྲོ་སེམས་བསྐྱེད་བྱས་ལ། མདུན་རྟེན་ལ་དམིགས་ཏེ། སྭ་བྷཱ་ཝའི་སྔགས་བརྗོད། ཆོས་ཀུན་མི་དམིགས་སྟོང་པའི་ངང་ཉིད་ལས། །བཻ་ཌཱུརྻ་ཡི་ས་གཞི་རྒྱ་ཆེ་བའི། །དབུས་སུ་རིན་ཆེན་སྣ་ཚོགས་ལས་གྲུབ་ཁྲི། །པདྨ་ཉི་ཟླ་ལྔ་བརྩེགས་གདན་སྟེང་དུ། །བཀའ་དྲིན་ཟླ་མེད་རྩ་བའི་བླ་མ་ཉིད། །རྣམ་པ་ཡོན་ཏན་རིན་ཆེན་འབྱུང་ལྡན་སྐུ། །བཙོ་མ་གསེར་གྱི་མདངས་འོད་རབ་ཏུ་འཚེར། །ཕྱག་གཡས་མཆོག་སྦྱིན་ཕྱག་རྒྱས་དགོས་འདོད་རྩོལ། །གཡོན་པ་ཏིང་ངེ་འཛིན་ལྡན་ཕྱག་རྒྱ་ཅན། །རིན་ཆེན་རྒྱན་སྤྲས་དར་གྱི་ན་བཟས་མཛེས། །མཚན་དཔེ་གསལ་རྫོགས་འོད་ཟེར་བྱེ་བ་འགྱེད། །ཞབས་ཟུང་རྡོ་རྗེའི་སྐྱིལ་མོ་ཀྲུང་གིས་བཞུགས། །མཐའ་སྐོར་རྩ་བརྒྱུད་བླ་མ་ཡི་དམ་ལྷ། །སངས་རྒྱས་བྱང་ཆུབ་སེམས་དཔའི་ཚོགས་རྣམས་དང་། །ཁྱད་པར་ནམ་མཁའ་མཛོད་དང་རྣམ་ཐོས་སྲས། །རྨུགས་འཛིན་རིགས་ལྔ་ལྷ་མོ་ནོར་རྒྱུན་མ། །ཚོགས་ཀྱི་བདག་པོ་ཀུན་འཁྱིལ་མཆེད་གསུམ་དང་། །མྱུར་མཛད་ཡིད་བཞིན་ནོར་བུ་ལ་སོགས་པའི། །ནོར་ལྷ་གནོད་སྦྱིན་བྱེ་བའི་འཁོར་ཚོགས་རྣམས། །འོད་ཟེར་སེར་པོའི་དྲྭ་བའི་འཕྲོ་འདུ་ཡིས། །བདག་དང་མཁའ་མཉམ་འགྲོ་བ་མ་ལུས་པའི། །ཚེ་དང་བསོད་ནམས་དཔལ་འབྱོར་ལོངས་སྤྱོད་དང་། །དབང་ཕྱུག་སྙན་གྲགས་གཞན་དོན་ཕྲིན་ལས་རྣམས། །འཕེལ་ཞིང་རྒྱས་པའི་ལས་རྣམས་མཛད་པར་གྱུར། །ཅེས་བརྗོད་ཅིང་བསམ། གང་དྲིན་མ་ཤླཽ་ཀ སངས་རྒྱས་ཀུན་གྱི་རང་བཞིན་སྐུ། །སློབ་དཔོན་ལ་ནི་བདག་སྐྱབས་མཆི། །དང་པོར་མེ་ཏོག་ཕོགས་པ་ཡི། །དཀྱིལ་འཁོར་ལྷ་ཚོགས་རྣམས་ལ་འདུད། །རིན་ཆེན་རྡོ་རྗེ་འབར་བའི་མེ། །མཉམ་ཉིད་ཡེ་ཤེས་ངོ་བོ་ཉིད། །མཆོག་སྦྱིན་ཆེན་པོའི་ཕྱག་རྒྱ་ཅན། །ཕྱག་འཚལ་རིན་ཆེན་འབྱུང་ལྡན་ལ། ཨོཾ་གུ་རུ་རཏྣ་སཾ་བྷ་ཝ་མཎྜ་ལ་ས་པཱ་རི་ཝ་ར་ཨརྒྷཾ་སོགས་ནས། ཤབྡའི་བར་གྱིས་མཆོད། གུར་ནས་འབྱུང་བའི་ཡན་ལག་བདུན་པ་ཚར་གསུམ་བྱ། འཁོར་གསུམ་མི་དམིགས་པར་རྟོགས་པའི་ལྟ་བས་རྩིས་ཟིན་ཅིང་། དམིགས་པ་གསལ་བའི་ངང་ནས་མཎྜལ་ཚོམ་བུ་བདུན་མ་གྲངས་ཅི་མང་། ཤེས་ཤིང་ནུས་ན་སོ་བདུན་མ་གང་གི་མཆོད་རྫས་དང་བཅས་པ་བྱ། བླ་མ་འོད་ཞུ་རང་ལ་ཐིམ་པའི་མོད། །རང་ཉིད་བླ་མ་རིན་ཆེན་འབྱུང་ལྡན་སྐུ། །ལྔ་བརྩེགས་གདན་སྟེང་རྡོ་རྗེའི་སྐྱིལ་ཀྲུང་བཞུགས། །ཕྱག་གཉིས་མཆོག་སྦྱིན་མཉམ་བཞག་ཕྱག་རྒྱ་ཅན། །འོད་ཟེར་དབྱེ་བ་ཕྲག་བརྒྱ་འགྱེད་པ་ཡིས། །འདོད་རྒུའི་ཆར་གྱིས་མཁའ་མཉམ་སེམས་ཅན་གྱི། །ཡིད་ལ་རེ་བ་མཐའ་དག་རྫོགས་པར་གྱུར། །དེ་ཐམས་ཅད་ཀྱང་རང་སེམས་གཅིག་ཉིད་ཀྱི་ཆོ་འཕྲུལ་དུ་ཤེས་པར་བྱས་ལ་སེམས་ཉིད་གསལ་སྟོང་ཟུང་འཇུག་སྤྲོས་པའི་མཐའ་ཐམས་ཅད་དང་བྲལ་བའི་ངང་ལ་ཅི་ནུས་སུ་མཉམ་པར་བཞག་གོ །རྗེས། དགེ་བ་འདི་ཡིས་མྱུར་དུ་བདག །བླ་མ་རིན་འབྱུང་འགྲུབ་གྱུར་ནས། སོགས། ཐམས་ཅད་མཁའི་མཛོད་བཞིན་དུ། །སོགས་བསྔོ་བ་སྨོན་ལམ་གྱི་རྒྱས་བཏབ་ལ་སྤྱོད་ལམ་ཐམས་ཅད་དུ་ཡང་དགེ་བའི་བྱ་བས་དུས་འདའ་བར་བྱའོ། །ཞེས་པ་འདི་ནི་རིགས་བརྒྱའི་ཁྱབ་བདག་ཐར་རྩེ་རྡོ་རྗེ་འཆང་འཇམ་དབྱངས་ཀུན་བཟང་ཐུབ་བསྟན་ཆོས་ཀྱི་རྒྱལ་མཚན་གྱི་ཞལ་སྔ་ནས་རྒྱུན་པའི་ཐུགས་དམ་ཉམས་སུ་བཞེས་རྒྱུར་ཚིགས་སུ་བཅད་པའི་ཕྲེང་བར་བསྡེབས་པ་ཞིག་དགོས་ཞེས་བཀས་བསྐུལ་བ་ལ་བརྟེན་ནས། ཤཱཀྱའི་དགེ་སློང་ངག་དབང་ལེགས་པས་དབེན་གནས་དམ་པ་དགའ་ལྡན་ས་བཟང་དུ་བྲིས་པ་དགེ་ཞིང་བཀྲ་ཤིས་པར་གྱུར་ཅིག། །།